### NN 75/2024 (21.6.2024.), Odluka o izmjenama i dopunama Odluke o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije

ODBOR ZA IZBOR, IMENOVANJA I UPRAVNE POSLOVE HRVATSKOGA SABORA

1244

Na temelju članka 105., stavka 1., podstavka 5. i 9. Poslovnika Hrvatskoga sabora (»Narodne novine«, br. 81/13., 113/16., 69/17., 29/18, 53/2020., 119/2020., 123/2020. i 86/2023. – u daljnjem tekstu: Poslovnik), a u svezi s člankom 3. Zakona o pravima i dužnostima zastupnika u Hrvatskom saboru (»Narodne novine«, br. 55/2000., 107/2001., 86/2009., 91/2010., 49/2011., 12/2012., 102/2014. – Odluka USRH i 44/2017. – u daljnjem tekstu: Zakon), Odbor za izbor, imenovanja i upravne poslove Hrvatskoga sabora je na 3. sjednici održanoj 20. lipnja 2024. donio

ODLUKU

O IZMJENAMA I DOPUNAMA ODLUKE O UVJETIMA KORIŠTENJA SLUŽBENIH OSOBNIH AUTOMOBILA, MOBILNIH TELEFONA, SREDSTAVA ZA SLUŽBENA PUTOVANJA, POSLOVNIH KREDITNIH KARTICA I SREDSTAVA REPREZENTACIJE

I.

U Odluci o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacija (»Narodne novine«, br. 128/2000., 20/2001., 133/2002., 137/2002. – pročišćeni tekst, 18/2006. i 59/2016. – u daljnjem tekstu: Odluka) u točki II. stavku 1. podstavku 3. umjesto veznika: »i«, stavlja se zarez, a iza riječi »Sabora«, dodaju se riječi: »i predstojnik Ureda predsjednika Sabora«.

II.

U točki III. stavku 1. riječ: »gornje«, zamjenjuje se riječju: »visoke«.

U stavku 2. riječ: »gornje«, zamjenjuje se riječju: »više«.

U stavku 3. riječ: »donje«, zamjenjuje se riječju: »niže«, a iza riječi: »predsjednicima klubova zastupnika«, umjesto veznika: »i«, stavlja se zarez te se iza riječi: »Sabora«, dodaju riječi: »i predstojniku Ureda predsjednika Sabora«.

III.

U točki IV. stavak 1. mijenja se i glasi:

»Pravo na korištenje mobilnog telefona, pored dužnosnika iz točke II., I. skupine ove Odluke pripada tajniku i zamjeniku tajnika Sabora, predstojniku Ureda predsjednika Sabora i predsjednicima radnih tijela za vanjsku politiku, međuparlamentarnu suradnju te europske poslove.«

Stavak 2. briše se.

Stavak 3. postaje stavak 2.

Iza stavka 3. koji postaje stavak 2. dodaje se novi stavak 3. koji glasi:

»Pravo državnih službenika na korištenje mobilnih telefona te uvjete korištenja propisuje tajnik Sabora posebnom odlukom.«

IV.

U točki V. stavku 2. riječi: »uz prethodnu suglasnost predsjednika ili potpredsjednika Sabora«, brišu se.

V.

Točka VI. mijenja se i glasi:

»Zastupnici koji koriste smještaj u stanovima za službene potrebe ili u unajmljenim stanovima i oni koji iznimno koriste hotelski smještaj te zastupnici koji imaju osiguran smještaj u stanu koji je u njihovom vlasništvu ili vlasništvu člana njihove uže obitelji, a na sjednice Sabora, radnih tijela i klubova zastupnika dolaze vlastitim ili unajmljenim vozilom, odnosno vozilom u vlasništvu člana uže obitelji ili člana zajedničkog kućanstva, imaju pravo na naknadu troškova kilometraže jednom pri dolasku i odlasku u svakom tjednu koliko traje zasjedanje.

Zastupnici koji koriste smještaj u stanovima za službene potrebe ili u unajmljenim stanovima i oni koji iznimno koriste hotelski smještaj te zastupnici koji imaju osiguran smještaj u stanu koji je u njihovom vlasništvu ili vlasništvu člana njihove uže obitelji, a na sjednice Sabora, radnih tijela i klubova zastupnika dolaze sredstvima redovitog javnog prijevoza, imaju pravo na naknadu troškova prijevoza jednom pri dolasku i odlasku u svakom tjednu koliko traje zasjedanje.

Zastupnici koji imaju prebivalište udaljeno više od 50, a manje od 150 kilometara od Zagreba i ne koriste smještaj u stanovima za službene potrebe, u unajmljenim stanovima, hotelski smještaj i smještaj u stanu koji je u njihovom vlasništvu ili vlasništvu člana njihove uže obitelji, a na sjednice Sabora, radnih tijela i klubova zastupnika dolaze sredstvima redovitog javnog prijevoza, odnosno vlastitim ili unajmljenim vozilom odnosno vozilom u vlasništvu člana uže obitelji ili člana zajedničkog kućanstva, imaju pravo na naknadu mjesečnih troškova prijevoza do 600 eura.

Pravo na naknadu troškova prijevoza iz stavaka 1., 2. i 3. ove točke ostvaruje se po odobrenju tajnika Sabora, a uz predočenje odgovarajuće dokumentacije (potvrda o vlasništvu, ugovor o najmu vozila, izjava o korištenju vozila u vlasništvu člana uže obitelji ili člana zajedničkog kućanstva, potvrdu o naplaćenoj cestarini, karte prometnog sredstva redovitog javnog prijevoza).

Udaljenost se utvrđuje na temelju kartografske podloge i to kao najkraća, najekonomičnija automobilska ruta od adrese prebivališta do adrese obnašanja dužnosti.

Tajnik Sabora o troškovima zastupnika iz ove točke dostavlja tromjesečno izvješće Odboru za izbor, imenovanja i upravne poslove Hrvatskoga sabora.«

VI.

U točki VII. stavku 2. iza prve rečenice dodaje se nova rečenica koja glasi:

»U slučajevima kada zrakoplovne karte koristi izaslanstvo Sabora predvođeno predsjednikom Sabora ili njegovim izaslanikom, svi članovi izaslanstva, u pravilu, imaju pravo na korištenje putničke karte poslovne klase.«

Stavak 4. mijenja se i glasi:

»Iznimno, tajnik Sabora može dužnosnicima iz stavka 3. ove točke, zbog opravdanih razloga, pisanom odlukom odobriti korištenje putničke karte višeg razreda.«

VII.

U točki VIII. stavak 2. mijenja se i glasi:

»Po posebnom odobrenju tajnika Sabora, pravo na korištenje poslovnih kreditnih kartica ima predstojnik Ureda predsjednika Sabora te, za vrijeme trajanja službenog puta, predstojnik Ureda za protokol i predstojnik Ureda za međunarodne i europske poslove te tajnici radnih tijela za vanjsku politiku, međuparlamentarnu suradnju i europske poslove i tajnici stalnih izaslanstava Sabora.«

VIII.

Ova Odluka objavit će se u »Narodnim novinama«, a stupa na snagu od 1. srpnja 2024.

Klasa: 121-01/24-01/11
 Urbroj: 6521-18-24
 Zagreb, 20. lipnja 2024.

Predsjednik Odbora
 Pero Ćosić, v. r.